ЯК СТВАРАЛІСЯ КАЛГАСЫ

НА КРАСНАПОЛЬШЧЫНЕ

Нагараваліся, набедаваліся жыхары Гор і навакольных вёсак пры

панаванні тут земскага начальніка Стоша. Надакучыла ім гнуць свае спіны на

багацеяў, таму і цягнуліся яны да новага, светлага, якому адкрыла шляхі

Вялікая Кастрычніцкая сацыялістычная рэвалюцыя. Ведаючы, што ў

адзіночку нічога добрага зрабіць не пад сілу, горскія мужыкі рашылі

аб’яднацца ў таварыства па сумеснай апрацоўцы зямлі.

Так была створана першая на Краснапольшчыне камуна. Было гэта ў

1924 годзе. І гэта не прыйшло само па сабе. Была праведзена адпаведная

падрыхтоўчая работа. Яе вялі такія вясковыя актывісты, як Пётр Кутанаў,

Ягор Трошкін, Апанас Баеў, Павел Бардонаў, Змітрок Пінежка, Антон

Сарвілін і іншыя. Перш чым стварыць камуну, яны хадзілі з хаты ў хату,

растлумачвалі сялянам, што жыццё ў корані зменіцца толькі тады, калі людзі

аб’яднаюцца, возьмуцца за справу грамадою.

Аб’ядноўваліся неахвотна. Не хацелі людзі развітвацца з хоць і пустой,

але сваёй палоскай зямлі. Першапачаткова ў камуну рашылі ўступіць усяго

12 сем’яў. Сярод іх былі сем’і Івана Плясняўцава, Еўдакіма Істранава, Якіма

Драздова, Івана Пяцінкіна, Елісея Кавалёва, Марка Захаркіна і іншых.

З чаго пачыналі? Перш за ўсё адвялі для камуны сто гектараў лепшых

угоддзяў з былых уладанняў памешчыка Стоша. Тут былі ворная зямля, сад,

лугі. З восені частку зямлі засеялі жытам, абраўшы насенне па дварах. За зіму

назапасілі насенне яравых культур і вясной засеялі астатнюю плошчу. Сеялі,

вядома, уручную, бо ніякіх сеялак яшчэ не мелі. І якой была радасць, калі гады праз два дзяржава выдзяліла камуне конную жняярку, дзве сеялкі, некалькі жалезных плугоў. У будынку былой памешчыцкай вінакурні, камунары зрабілі млын, крупадзёрку. Перапрацаваць зерне на муку ці крупы везлі не толькі з навакольных вёсак нашага раёна, але і з суседняга Краснагорскага раёна Бранскай вобласці.

У сакавіку 1925 года ў вёсцы Беразякі створана сельскае таварыства па

сумеснай апрацоўцы зямлі “Вольны араты”, у якім было 80 калектывістаў.

Такія ж таварыствы былі створаны ў в. Горна і іншых. У красавіку1925 года

на былых землях памешчыка Мядзведскага арцель імя Нарыманава (па імені

народнага камісара), куды перасяляліся жыхары вёскі Дубраўка. Дзяржава

выдзеліла сельгасмашыны і новы сорт насення “вятка”. Арцель была

вызвалена ад падатку.

Сяляне відавочцы пераконваліся ў выгаднасці вядзення калектыўнай

гаспадаркі і ў 1929 годзе на базе Горскай камуны быў створаны калгас, якому

далі сімвалічную назву “Чырвоны Кастрычнік”. Старшынёй праўлення

вяскоўцы выбралі Пятра Кутанава.

Калгасы пачалі стварацца ў многіх вёсках. Гэты рух станавіўся

масавым. І сярод тых жа сялян знаходзіліся людзі, якія станавіліся на чале

мас, вялі іх па няторанай дарозе да новага жыцця.

У вёсцы Кажамякіна адным з такіх арганізатараў быў Андрэй Акімавіч

Сасянкоў. Як і ў вёсцы Горы, у Кажамякіна стварылі калгас ў 1929 годзе і таксама далі яму назву “Чырвоны Кастрычнік”. У вёсцы Сасновіца

(Старшыня Рыжыкаў П.С.) створан калгас “Запаветы Ільіча”. У вёсцы

Пачапы быў створан калгас “Камінтэрн” (старшыня Ф.Н. Паплыка). Жыхары

вёскі Палуж стварылі калгас “Полымя” (старшыня Чыграй К.В.), а ў вёсцы

Горанка – калгас імя Энгельса. У 1930 – 1931 гадах ствараюцца калгасы

“Трактар” у вёсцы Клясін, “Парыжская камуна” ў вёсцы Беразякі, імя

Жданава ў вёсцы Кармапайкі, імя Валадарскага ў вёсцы Дзернавая, калгас

“Крэмль” у вёсцы Гніліца і іншыя.

На прыкладзе першых калектывістаў калгасы ствараліся і ў іншых

вёсках Краснапольшчыны. К канцу 1931 года ў раёне ўжо было 97

калектыўных гаспадарак.

**Для даведкі:**

Згодна даных партархіву Магілёўскага абкома КП Беларусі па стану

на 1 студзеня 1932 года ў Краснапольскім раёне было 8477 сялянскіх двароў.

З іх было аб’яднана ў калгасы 3172, гэта значыць 37,4 працэнта. Усяго было

ўжо створана 97 дробных калгасаў, а таксама два саўгасы: імя Калініна ў

вёсцы Сідараўка і пры вінзаводзе. Калгаснаму сектару тады належала 55

працэнтаў пасяўных плошчаў і сенакосных угоддзяў. Сельская гаспадарка

раёна мела жывёлагадоўчы і бульбаводчы напрамкі.

На 1 студзеня 1933 года ў 97 дробных сельскагаспадарчых арцелях

была 31 свінагадоўчая ферма з пагалоўем 1367 свіней, 10 малочнатаварных

ферм з пагалоўем 1120 кароў і 660 цялят. На дзвюх конегадоўчых фермах

налічвалася 54 кані.

У раёне было 14 конных сенакасілак і 41 конныя граблі, 45 жняярак-

самаскідак, 3 снопавязалкі, 2 бульбакапалкі, 55 сеялак, адзін трактар і адна

складаная малатарня.

Пасяўная плошча складала 45694 гектары, у тым ліку зерневых кльтур – 68,2 працэнта, бульбы – 15,3, тэхнічных культур – 9,3, сеяных траў – 4,2

працэнта.

У 1932 годзе ў гаспадарках раёна было нарыхтавана 9 тон пянькі, 17

тон ільнасемя, 19 тон канапель, 234 тоны саломы.

У 1934 годзе калектывізацыя сялянскіх гаспадарак была поўнасцю

завершана.

27 кастрычніка 1934 года калгас “Усходняя зорка” занесены на

Чырвоную дошку пашаны за перавыкананне планавых заданняў.

У 1934 годзе у Краснаполлі была створана машына-трактарная

станцыя. Праўда, лічылася яна спачатку, можна сказаць, фармальна, бо не

было ніякай вытворчай базы. На ўскраіне райцэнтра была выдзелена

невялікая будыніна, у якой можна было рамантаваць усяго адзін трактар. Ды

і рамантаваць па-сутнасці, не было чым. Але на цяжкасці, не зважалі, бо

ведалі галоўнае: калгасам патрэбны сапраўдныя трактары. У машына-

трактарнай станцыі першапачаткова налічвалася 18 трактараў. Калгасы

абслугоўваліся па чарзе.

З цягам часу павялічвалася колькасць трактараў, множыліся рады

механізатараў. Да гэтай прафесіі цягнуліся не толькі хлопцы, але і дзяўчаты.

У тыя гады адной з лепшых трактарыстак у раёне, а затым брыгадзір

трактарнай брыгады лічылася Акуліна Гаўрыленка з калгаса імя Жданава.

Паступова ў зону Краснапольскай МТС уваходзіла ўсё больш калгасаў:

імя Жданава (цэнтр в. Карма-Пайкі), “Новы шлях” (цэнтр в. Кажамякіна),

“Парыжская камуна” (цэнтр в. Беразякі), імя Свердлава (цэнтр в. Сабалі),

“Крэмль” (цэнтр в. Гніліца), імя Чарняхоўскага (цэнтр в. Гарадзецкая), імя

Варашылава (цэнтр в. Яшная Буда), “Звязда” (цэнтр в. Вялікі Восаў),

“Чырвоны партызан” (цэнтр в. Ельня), імя Чапаева (цэнтр в. Халмы),

“Савецкая Беларусь” (цэнтр в. Горкі), імя Кірава (цэнтр в. Мядзвёдаўка),

“Шлях камунізму” (цэнтр в. Мхінічы), імя Кагановіча (цэнтр в. Клясін), імя

Леніна (цэнтр в. Маластоўка), імя Папаніна (цэнтр в. Ясенка), імя Сталіна

(цэнтр в. Нова-Ельня), “Камінтэрн” (цэнтр в. Пачапы).

Аб тым, што на Краснапольшчыне паспяхова развівалася

сельскагаспадарчая вытворчасць, яскрава сведчыць той факт, што ўжо у 1940

годзе многія перадавікі вёскі і сем калгасаў былі ўдзельнікамі Усесаюзнай

сельскагаспадарчай выстаўкі ў Маскве.